PAVOL ZAHATLAN

KRÍŽOVÁ CESTA

Spolok svätého Vojtecha Trnava 2025

Elektronická kniha

ÚVOD

„Ak pšeničné zrno nepadne do zeme a neodumrie, ostane samo. Ale ak odumrie, prinesie veľkú úrodu“ (Lk 12, 24).

Pane Ježišu, ty si prijal údel pšeničného zrna, ktoré padá do zeme a zomiera, aby prinieslo veľkú úrodu. Pozývaš nás nasledovať ťa na tejto ceste, keď hovoríš: „Kto miluje svoj život, stratí ho, a kto svoj život nenávidí na tomto svete, zachráni si ho pre večný život“ (Jn 12, 25). My však lipneme na našom živote. Nechceme sa ho vzdať, pustiť ho z ruky. Chceme ho podržať pre seba, celý ho vlastniť a nie obetovať. Ty nám však ukazuješ, že si môžeme zachrániť svoj život len vtedy, keď ho darujeme. Tým, že ťa sprevádzame na krížovej ceste, nás chceš priviesť na cestu obilného zrna, na cestu plodnosti, ktorá siaha až do večnosti.

Hans Urs von Balthasar hovorí, že „kto objíme kríž, je vždycky sám“. Pane Ježišu, ty si niesol nielen svoj kríž, ale aj môj kríž. Ty ho nesieš so mnou a za mňa aj dnes, veď tvoja láska je stále živá a prítomná. Pomôž mi, pomôž nám všetkým, aby táto krížová cesta nebola len zbožným citom, ale mala vplyv na náš život. Pomôž nám sprevádzať ťa nielen vznešenými myšlienkami a so srdcom plným súcitu, ale konkrétnymi krokmi nášho každodenného života. Pomôž nám, aby sme my sami nastúpili na cestu kríža a zotrvali na tvojich cestách. Osloboď nás od strachu z kríža, od strachu z výsmechu druhých, od strachu, že nám život môže uniknúť, ak nevyužijeme všetko, čo nám ponúka. Pomôž nám odhaliť pokušenia, ktoré nám ponúka život, no napokon nás nechávajú prázdnych a sklamaných. Pomôž nám nechcieť sa života zmocniť, nechcieť ho vlastniť, ale ho dávať. Pomôž nám sprevádzať ťa na ceste obilného zrna, nájsť v strácaní života cestu lásky. Ona je jedinou cestou, ktorá vedie do života a dáva život v hojnosti (porov. Jn 10, 10).

Koniec ukážky